Maja Panduro (S), 2012-05-29:
Jeg synes, at 2 år og en – hvad skal man sige? – relativt stor kommission vil arbejde for langsomt.
Altså, jeg tror, at der er mange ting, vi skal diskutere det her område, og der vil helt givetvis også være områder, hvor hr. Finn Sørensen og jeg ikke er enige – det håber jeg at vi så kan sætte os ned og tale om.
Men jeg synes faktisk også, at en kommission, der skal arbejde i 2 år, ikke er den rigtige rækkefølge at gøre tingene i, når vi nu i stedet for rent faktisk har en socialminister, som er optaget af det her område, en regering, som er optaget af det her område, vi har en socialreform lige på bedding, vi har en høring i Socialudvalget lige på bedding, og vi har en tilsyns- og godkendelsesreform lige på bedding.
Så lad os forbedre retssikkerheden nu og hver eneste dag frem for at nedsætte en kommission, der skal arbejde i 2 år.
Ligesom nogle ting måske måtte være nye i debatten her, er der jo også nogle ting, som er, præcis som de plejer,
bl.a. Venstres ordførers indgangsbøn om, at nogle må gøre noget og ministeren intet gør.
Bønnen bliver jo bare ikke sådan mere rigtig af, at Venstres ordfører siger den, hver gang han kommer i nærheden af en mikrofon.
Jeg synes da, at det er prisværdigt, at man mener, at der nu skal ske noget på socialområdet.
Det er vi ret mange der mener, efter at Venstres ordfører og hans venner har siddet på området i 10 år, men at blive ved med at påstå, at den nuværende socialminister, som har siddet i 7 måneder, og som allerede har nået at tage en stribe af initiativer, ikke gør noget, synes jeg er en billig omgang, særlig når man ikke selv fremsætter nogen forslag.
Men selv om det er det, Venstres ordfører siger hver gang, er det jo ikke det, som præcis det her forslag handler om, og derfor skal jeg nu vende mig mod det.
Jeg synes, det er godt og vigtigt, at vi alle sammen er optaget af borgernes retssikkerhed.
Det er vi også i Socialdemokratiet.
Det har vi været tidligere, og det er vi i dag, og det synes jeg også at ministerens og regeringens arbejde i den første tid allerede i høj grad har båret præg af.
Ministeren har selv nævnt nogle af eksemplerne, men jeg tror faktisk ikke, at hun fik nævnt, at regeringen jo er på vej med at ratificere tillægsprotokollen til FN's handicapkonvention.
Det er temmelig vigtigt, synes jeg, og det er noget, som vi fra vores partis side har kæmpet for i mange år.
Det særlige børnekontor under Ombudsmanden mener jeg også er rigtig vigtigt netop af hensyn til børnenes retssikkerhed og for deres muligheder for overhovedet at gennemskue systemet.
Sådan kunne man blive ved.
Vi har faktisk en lang stribe af ting på vej allerede, bl.a. tilsyns- og godkendelsesreformen og socialreformen, som skal endevende store dele af det her område.
Vi har i fællesskab nedsat en hjemmehjælpskommission, og vi har i fællesskab i Socialudvalget besluttet, at vi vil have en høring til efteråret, som også den tidligere ordfører var inde på, om præcis det her område.
Vi er godt i gang – og det er rigtigt, og det er vigtigt.
Derfor har jeg det egentlig også sådan, at en retssikkerhedskommission kan være rigtig godt, men jeg synes, at handling er endnu bedre, og jeg synes, at 2 år er lang tid.
Jeg synes faktisk – og jo i høj grad, heldigvis, i fællesskab også – at vi arbejder og også skal arbejde i et højere tempo, og det er da Socialdemokratiets håb og intention, at vi f.eks. skal være meget optaget af netop retssikkerhed, når vi laver socialreform, og når vi laver alle de andre ting sammen, som vi har på to do-listen i den meget nære fremtid.
Derfor håber jeg også, at Enhedslisten vil deltage konstruktivt i det arbejde og bære de her forslag med ind; men som forslaget ligger her, kan Socialdemokraterne altså ikke støtte det.
Men vi håber meget, at vi i fællesskab kan arbejde videre åp at forbedre retssikkerheden for vores borgere.
Det tror jeg ikke der er nogen tvivl om er helt vildt vigtigt.